Dachla (Egiptas)
Dachla arba Dachlos oazė (arab. الداخلة = Al Wāḩāt ad Dākhilah) – oazė Egipte, Libijos dykumos rytuose. Yra Naujojo Slėnio muchafazoje, 350 km į vakarus nuo Nilo, tarp Chargos ir Farafros oazių. Dachlos oazė yra nenuotakioje įduboje, kurios ilgis 80 km, plotis 32 km. Oazėje gyvena ~75 tūkst. žmonių. Didžiausios gyvenvietės – Mutas, Kasras, Kalamunas. Per Dachlą eina karavanų keliai į Nilo slėnį. Auginamos datulės, citrinmedžiai, javai, alyvuogės. Verčiamasi namudiniais verslais, kasami fosforitai.